Formato en a Universidat de Uesca, a on estudeyó Filosofía, Artes y Dreito, decidió sindembargo alazetar una carrera como melitar. Asinas, estió cadet en o Rechimiento d'Infantería de Galicia, de guarnición en Aragón, adedicando-se a treballos de topografía melitar. Prenió parte en a expedición contra Archel de 1775, a on i recibió feridas greus. En 1781 lo ninvioron a o virreinato d'o Río de la Plata ta delimitar-ne as mugas con Brasil, en ixas envueltas una colonia de Portugal, mugas que s'heban delimitato nomás que alto u baixo en o Tractato d'El Pardo signato en 1778 entre Espanya y Portugal. Mientres asperaba que plegase a delegación portuguesa (asperó 12 anyadas) fació os suyos propios treballos preparatorios, encluyendo-ie un analís completo d'o territorio de l'actual Paraguai dende quantos puntos d'anvista, dende a suya cheografía dica a suya zoolochía, en pasando por a economía u a ornitolochía.